Grand Theft Auto VI

«**Grand Theft Auto VI**» (**GTA VI**, **GTA 6**), Rockstar Games-ի կողմից մշակվող action-adventure ժանրի ապագա համակարգչային խաղ բաց աշխարհով։ Այն դառնալու է Grand Theft Auto շարքի տասնվեցերորդ խաղը (և շարքի ութերորդ խոշոր խաղը)։ Rockstar-ը հաստատել է խաղի զարգացումը 2022 թվականի փետրվարին։ 2022 թվականի սեպտեմբերին տվյալների արտահոսք է տեղի ունեցել, ինչի պատճառով համացանցում հայտնվել են նոր խաղի մասին մեծ թվով տեսանյութեր։  2023 թվականի դեկտեմբերի սկզբին խաղը պաշտոնապես ներկայացվել է։

Խաղը նախատեսվում է թողարկել 2025 թվականի աշնանը PlayStation 5-ի և Xbox Series X/S-ի համար։ Խաղի գործողությունը տեղի է ունենում հորինված Լեոնիդա նահանգում (նախատիպը Ֆլորիդա նահանգն է), իսկ սյուժեն պատմում է Լյուսիայի և նրա զուգընկերոջ հանցագործ դուետի մասին՝ Բոննի և Քլայդ բանդայի մասին պատմության ոճով։

## Խաղային ընթացք
Grand Theft Auto VI-ի գործողությունը տեղի է ունենում հորինված Լեոնիդա նահանգի (որի նախատիպը Ֆլորիդա նահանգն է) հորինված Վայս Սիթի քաղաքում (Մայամի քաղաքի հորինված տարբերակ)։  Վայս Սիթին նախկինում եղել է Grand Theft Auto: Vice City (2002) և Grand Theft Auto: Vice City Stories (2006) խաղերի հիմնական քաղաքը։ Խաղը պատմում է հանցագործ դուետի մասին՝ Լյուսիայի (2000 թվականից ի վեր շարքի առաջին կին գլխավոր հերոսը) և նրա զուգընկերոջ։

## Ստեղծում
2013 թվականի սեպտեմբերին Grand Theft Auto V խաղի թողարկումից հետո Rockstar North-ի նախագահ Լեսլի Բենզիսը հայտարարել է, որ ընկերությունը «որոշ գաղափարներ» ունի շարքի նոր խաղի վերաբերյալ։ 2018 թվականի մարտին The Know ռեսուրսը հայտնել է, որ Grand Theft Auto շարքի հաջորդ խաղն ունի «Project Americas» կոդային անվանումը, իսկ դրանում գործողությունները տեղի են ունենալու հորինված ամերիկյան Վայս Սիթի քաղաքում (որի նախատիպը դարձել է Մայամի քաղաքը) և Հարավային Ամերիկայում։ Նաև առաջին անգամ շարքում պետք է հայտնվի կին կերպարով խաղալու հնարավորություն։ 2020 թվականի ապրիլին Kotaku ռեսուրսը հայտնել է, որ խաղը գտնվում է զարգացման «վաղ փուլում»։ 2021 թվականի հուլիսին գրող Թոմ Հենդերսոնը հաստատել է, որ խաղի գործողությունը տեղի կունենա ժամանակակից Վայս Սիթիում, և որ քարտեզը ժամանակի ընթացքում զարգանալու է այնպես, ինչպես Fortnite խաղում, և խաղի թողարկումը տեղի է ունենալու 2025 թվականից ոչ շուտ։ 2022 թվականի հուլիսին լրագրող Ջեյսոն Շրայերը հայտնել Է Bloomberg News պարբերականին, որ խաղը կոչվելու է Grand Theft Auto VI, դրա գլխավոր հերոսները ոգեշնչված են Բոննիի և Քլայդի պատմությունից, իսկ կինը լատինաամերիկյան ծագում ունի։ Լրագրողը նաև հայտնել է, որ մշակողները փորձում են խուսափել խաղին մարգինալ խմբերի մասին կատակներ ավելացնելուց (օրինակ՝ տրանսֆոբային կատակներ)՝ ի տարբերություն սերիայի նախորդ խաղերի։

2022 թվականի փետրվարի 4-ին Rockstar Games ընկերությունը հաստատել է Grand Theft Auto շարքի նոր խաղի մշակումը։ 2022 թվականի հուլիսին Rockstar ընկերությունը հայտարարել է, որ Red Dead Online խաղն այլևս մեծ թարմացումներ չի ստանալու, քանի որ ընկերության հիմնական ռեսուրսները կենտրոնացած են առաջիկա Grand Theft Auto խաղի վրա։ 2022 թվականի օգոստոսին Take-Two Interactive ընկերության գլխավոր գործադիր տնօրեն Շտրաուս Զելնիկը բացահայտել է, որ Rockstar-ը «նպատակ ունի կրկին սահմանել շարքի, ամբողջ խաղային արդյունաբերության և ընդհանրապես զվարճանքի արդյունաբերության բարձր ստեղծագործական նշաձողը»։ 2023 թվականի նոյեմբերին Rockstar Games-ի նախագահ Սեմ Հաուզերը հայտարարել է, որ խաղի առաջին թրեյլերը թողարկվելու է դեկտեմբերի սկզբին՝ ի պատիվ ընկերության 25-ամյակի։  Լրագրողները հայտնել են, որ խաղի հայտարարությունը X սոցիալական ցանցում դարձել է խաղերի հետ կապված ամենատարածված գրառումը հրապարակումից հետո առաջին հինգ ժամվա ընթացքում՝ գերազանցելով խաղի մասին նախորդ երկու գրառումների սահմանած ռեկորդը։ Այս ռեկորդը գերազանցվել է Rockstar-ի դեկտեմբերի 1-ի գրառմամբ, որը հայտարարել է թրեյլերի թողարկման ամսաթիվը (դեկտեմբերի 5-ին). գրառումը 24 ժամվա ընթացքում հավաքել է ավելի քան 1,8 միլիոն հավանում։ Հետագայում այլ ընկերություններ կրկնել են անոնսի ձևաչափը՝ իրենց սեփական թրեյլերները գովազդելու համար։ Դեկտեմբերի 4-ին X ցանցում հայտնվել է թրեյլերի անորակ տարբերակը։ Թրեյլերի արտահոսքից մեկ ժամվա ընթացքում Rockstar Games-ը ՅուԹյուբում հրապարակել է պաշտոնական թրեյլերը՝ բացահայտելով խաղի անվանումը, գլխավոր հերոսները, խաղային որոշ մանրամասներ և թողարկման տարեթիվը PlayStation 5 և Xbox Series X/S խաղային պլատֆորմների համար։ Թրեյլերում հնչում է Թոմ Փեթիի «Love Is A Long Road» երգը։ GTA VI-ի առաջին թրեյլերը 24 ժամվա ընթացքում ՅուԹյուբում ոչ երաժշտական տեսահոլովակի դիտումների քանակով ռեկորդ է սահմանել՝ գերազանցելով բլոգեր MrBeast-ի նվաճումը։ 24 ժամվա ընթացքում թրեյլերը հավաքել է 90 միլիոն դիտում։ Երկու օր անց գտա VI-ի առաջին թրեյլերը ՅուԹյուբում հավաքել է 101 միլիոն դիտում, ինչը գերազանցել է Grand Theft Auto V-ի առաջին թրեյլերի 12 տարվա դիտումների ընդհանուր թիվը։

### Ֆայլերի արտահոսք
2022 թվականի սեպտեմբերին տեղի է ունեցել ֆայլերի արտահոսք, որոնք պարունակել են 90 տեսանյութ Grand Theft Auto VI-ի խաղային ընթացքով, ինչի շնորհիվ հայտնի են դարձել որոշ առաջիկա խաղային մեխանիկներ, ինչպես նաև գլխավոր հերոսների նախնական անունները՝ Լյուսիա և Ջեյսոն։ Լրագրող Ջեյսոն Շրայերը հաստատել է, որ արտահոսքի մասին տեղեկությունը ճիշտ է, և տեսանյութում իսկապես այդ խաղն է։ Հաքերները, որոնք կազմակերպտել են այդ արտահոսքը, հայտարարել են, որ ստացել են տեղեկությունները Rockstar-ի ներքին նամակագրությունից Slack խմբերում, և որ նրանք, իբր, հասանելություն ունեն Grand Theft Auto V և Grand Theft Auto VI խաղերի աղբյուրի կոդին, ռեսուրսներին և ներքին կառուցվածքներին։ Take-Two Interactive ընկերությունը պահանջել է ՅուԹյուբ հարթակից մի քանի տեսանյութերի հեռացում։  Լրագրողները իրավիճակը նկարագրել են որպես «տեսախաղերի պատմության մեջ տվյալների ամենամեծ արտահոսքերից մեկը և Rockstar Games-ի մղձավանջը»։ Jefferies Group-ի վերլուծաբան Էնդրյու Ուերկվիցը միջադեպը անվանել է «PR աղետ», որը կարող է հետաձգել խաղի թողարկումը և բացասաբար ազդել խաղը մշակողների բարոյականության վրա, սակայն դժվար թե ազդի վաճառքի և ապագա խաղի ընկալման վրա։ Զվարճանքի ոլորտի մի շարք գործիչներ, այդ թվում՝ Սառա Բոնդը, Նիլ Դրակմանը և Ալան Փիրսը, իրենց կարեկցանքն են հայտնել Rockstar Games-ին արտահոսքի համար։

Rockstar Games ընկերությունը հաստատել է արտահոսքի փաստը սեպտեմբերի 19-ին՝ այն նկարագրելով որպես «ցանցային ներթափանցում» և իր հիասթափությունն է հայտնել, որ հանրությունն առաջին անգամ տեսել է խաղի նյութերը հենց այդ կերպ։  Միևնույն ժամանակ, ընկերությունը հայտարարել է, որ չի ակնկալում, որ այս միջադեպը ազդելու է խաղի հետագա զարգացման վրա։ Take-Two Interactive-ը կրկնել է Rockstar Games-ի հայտարարությունը և հավելել, որ միջոցներ են ձեռնարկվել «միջադեպի» հետ կապված հետագա վնասը նվազագույնի հասցնելու համար։ Take-Two Interactive-ի բաժնետոմսերի գինը սեպտեմբերի 19-ին շուկայի բացումից առաջ սակարկությունների ընթացքում նվազել է ավելի քան վեց տոկոսով, որից հետո բորսայական սեսսիային ընթացքում փոքր անդրադարձ է կատարել։ Uber ընկերության ներկայացուցիչները, որը նույնպես ենթարկվել է հաքերային հարձակման, հայտարարություն են տարածել, որում իրենց ընկերության վրա հարձակումը կապել են Grand Theft Auto նոր խաղի տվյալների արտահոսքի հետ՝ հայտնելով, որ աշխատում են ՀԴԲ-ի և ԱՄՆ արդարադատության նախարարության հետ կապի մեջ։ Ենթադրվում է, որ հաքերը, որը հարձակումներ է կազմակերպել Uber-ի և Rockstar-ի վրա, կապված է Lapsus$ խմբի հետ։ 2022 թվականի սեպտեմբերի 22-ին Լոնդոնի ոստիկանությունը ձերբակալել է Օքսֆորդշիր կոմսությունից 17-ամյա պատանու՝ Մեծ Բրիտանիայի հանցավորության դեմ պայքարի ազգային գործակալության կողմից իրականացվող հետաքննության շրջանակներում։ Լրագրող Մեթյու Քիզը հայտարարել է, որ այս ձերբակալությունը կապված է Rockstar Games-ի տվյալների արտահոսքի հետաքննության հետ։

## Ծանոթագրություններ

## Արտաքին հղումներ
* Rockstar Games պաշտոնական կայք
*  // Rockstar Games, դեկտեմբերի 5, 2023

Կատեգորիա:Grand Theft Auto
Կատեգորիա:PlayStation տեսախաղեր
Կատեգորիա:Windows տեսախաղեր
Կատեգորիա:Xbox One տեսախաղեր